
			PATVIRTINTA
		                                                        Kretingos rajono savivaldybės tarybos
                                                                                 2015 m. rugsėjo 24 d. sprendimu Nr. T2-260
                        
KRETINGOS RAJONO SAVIVALDYBĖS 2015 - 2017 M. APLINKOS TRIUKŠMUI JAUTRIŲ VIETŲ STEBĖSENOS PROGRAMA 

I. BENDROSIOS NUOSTATOS

	1. Kretingos rajono savivaldybės 2015 - 2017 m. aplinkos triukšmui jautrių vietų stebėsenos programa (toliau – Stebėsenos programa) parengta vadovaujantis Lietuvos Respublikos triukšmo valdymo įstatymu bei Lietuvos higienos norma HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“, patvirtinta Lietuvos Respublikos sveikatos apsaugos ministro 2011-06-13 įsakymu Nr. V-604.
	2. Šioje Programoje vartojamos sąvokos atitinka Lietuvos Respublikos triukšmo įstatyme ir kituose teisės aktuose vartojamas sąvokas.

II. PAGRINDINĖS SĄVOKOS

3. Tylioji gamtos zona – zona, netrikdoma transporto, pramonės ar kitų mechanizmų skleidžiamo triukšmo ir buitinės veiklos, kaimynų ar lankytojų keliamo triukšmo ar rekreacinės veiklos triukšmo.
4. Tylioji viešoji zona – urbanizuotų teritorijų zona, netrikdoma transporto, pramonės ar komercinės ir gamybinės veiklos triukšmo.
5. Triukšmas – nepageidaujami arba žmogui kenksmingi išoriniai garsai, kuriuos sukuria žmonių veikla.
6. Triukšmo prevencija – priemonių, mažinančių triukšmo šaltinių įvairovę ir (ar) skaičių, užkertančių kelią viršyti triukšmo ribinius dydžius ir (ar) mažinančių triukšmo šaltinių garso slėgio, galios, stiprumo, energijos lygius, įgyvendinimas.
7. Triukšmo prevencijos zona – gyvenamosios (-ųjų) vietovės (-ių) teritorija, kurioje triukšmas viršija ribinius dydžius ir kurioje būtina įgyvendinti triukšmo prevencijos ir mažinimo priemones.
8. Triukšmo rodiklis – garso, suvokiamo kaip triukšmas, duomuo, išreikštas fizikiniais garso mato vienetais.
9. Triukšmo šaltinio valdytojas – triukšmo šaltinio savininkas arba kitas asmuo, teisėtai valdantis triukšmo šaltinį. 
10. Triukšmo šaltinis – bet koks įrenginys ar objektas, kuris kelia (skleidžia) triukšmą. 

III. SITUACIJOS ANALIZĖ

	11. Triukšmas nuo senų laikų trukdo žmonėms, gyvenime žmonės su triukšmu susiduria tiek darbo, tiek gyvenamojoje aplinkoje. Didelė dalis triukšmo į gyvenamąją aplinką patenka iš šalia esančių gatvių, pagrindinių kelių, geležinkelių, pramonės ar praskrendančių lėktuvų. Tai yra pripažinti pagrindiniai aplinkos triukšmo šaltiniai. Kaip visuose didžiuosiuose Lietuvos miestuose, taip ir Kretingos mieste kilti triukšmui didžiausią įtaką daro tankus gatvių tinklas, sankryžos, automobilių skaičius, greitis, kelio danga. 
Pro Kretingos miestą praeina vienas pagrindinių magistralinių kelių Šiauliai-Palanga (Žemaitės al.), kuriame gana intensyvus automobilių transporto eismas. Galima išskirti judrius krašto kelius: Gargždai-Kretinga (Melioratorių gatvė), Klaipėda-Kretinga (Klaipėdos ir Šventosios gatvės), miesto gatves: Vilniaus, Tiekėjų.
	12. Už pagrindinių kelių aplinkos triukšmo valdymą yra atsakinga Lietuvos automobilių kelių direkcija prie Susisiekimo ministerijos, kuri įgyvendindama Valstybinės triukšmo prevencijos veiksmų 2007-2013 metų programos įgyvendinimo 2009–2013 metų priemonių plano, patvirtinto Lietuvos Respublikos Vyriausybės 2009 m. kovo 4 d. nutarimu Nr. 157, 2 uždavinio 2.4 ir 2.10 priemones, parengė 2014-2018 m. triukšmo prevencijos veiksmų planą visiems pagrindiniams keliams, kuriais per metus važiuoja daugiau kaip 3 milijonai (daugiau kaip 8000 aut./parą) transporto priemonių. Tačiau Lietuvos automobilių kelių direkcija prie Susisiekimo ministerijos atlikdama kartografavimą, nustatė, kad magistralinio kelio A11 Šiauliai-Palanga  kelio  ruože  per Kretingos  miestą  (nuo 133 iki 137 km)  buvo mažiau nei 8000 aut./parą, todėl šis kelio ruožas nebuvo priskirtas prie pagrindinių kelių ir 2014-2018 metų pagrindinių kelių triukšmo prevencijos veiksmų plane nebuvo numatyta triukšmą mažinančių priemonių Kretingos miesto teritorijoje.
	13. Per Kretingos rajoną einančių geležinkelio linijų ir geležinkelių transporto keliamo triukšmo valdymą yra atsakinga AB „Lietuvos geležinkeliai“ (toliau – Bendrovė). Didžiausią geležinkelio triukšmo neigiamą poveikį jaučia geležinkelių linijų sanitarinėse zonose (Klaipėdos, Šventosios, Pervažos gatvės) ir prie geležinkelio stočių (Kretingos, Kūlupėnų) gyvenantys Kretingos rajono gyventojai. Bendrovė nuolat skiria dėmesį triukšmo problemoms spręsti, įgyvendina triukšmą mažinančias priemones, tačiau sulaukiama žmonių nusiskundimų dėl traukinių keliamo triukšmo. 
 	14. Savivaldybės administracijos Civilinės saugos ir viešosios tvarkos skyrius organizuoja triukšmo stebėsenos (monitoringo) nustatytose triukšmo prevencinėse ir tyliosiose zonose atlikimą.

IV. TIKSLAI IR UŽDAVINIAI

	15. Stebėsenos programos tikslas – stebėti triukšmo lygį paskelbtose triukšmo prevencijos ir tyliosiose zonose.
	16. Stebėsenos programos uždaviniai:
	16.1. nuolat stebėti triukšmo lygį jautriose aplinkos triukšmui teritorijose, kurios yra paskelbtos triukšmo prevencijos ir tyliosios zonos;
	16.2. atsižvelgti į rajono gyventojų prašymus ir nusiskundimus dėl padidėjusio triukšmo lygio, prireikus daryti tyrimus. 

V. STEBĖSENOS PROGRAMOS ĮGYVENDINIMAS

 17. Kretingos rajono savivaldybės tarybos sprendimu patvirtintose triukšmo prevencijos ir tyliosiose zonose bus atliekami akustinio triukšmo tyrimai.
 18.  Įvertinti gauti laboratorinių tyrimų rezultatai.
 19. Aplinkos triukšmo matavimų tyrimų rezultatai pateikti rajono Savivaldybės administracijai, Savivaldybės tarybai ir gyventojams.

1 lentelė. Teritorijos, kuriose reikia atlikti akustinio triukšmo matavimus
	Eil. Nr.
	Teritorijos apibūdinimas
	Situacijos aprašymas

	1.
	VšĮ Kretingos ligoninė (Žemaitės al.1) 
	Sveikatos priežiūros įstaiga yra įsikūrusi šalia magistralinio kelio Šiauliai – Palanga.

	2.
	VšĮ Kretingos PSPC (Žemaitės al.1), VšĮ Kretingos PSC (Žemaitės al.1)
	Sveikatos priežiūros įstaigos yra įsikūrusios šalia magistralinio kelio Šiauliai – Palanga.



	3.
	Kretingos Marijono  Daujoto pagrindinė mokykla (Vilniaus g. 12/ Žemaitės al.)
	Mokykla yra šalia magistralinio kelio Šiauliai – Palanga.

	4.
	Kretingos Simono Daukanto progimnazija 
(Palangos g. 25)
	Mokykla yra šalia geležinkelio linijos

	5.
	VšĮ Pranciškonų gimnazija 
(Vilniaus g. 10/ Maironio g. 1)	
	Mokykla yra šalia gatvės, kur didelis transporto intensyvumas.

	6.
	Melioratorių g. 79, Kretinga (Daugiabučiai namai) 
	Šioje gatvėje yra didelis transporto intensyvumas.

	7.
	Klaipėdos g. 121, Kretinga
	Šioje gatvėje yra didelis transporto intensyvumas, yra šalia geležinkelio

	8.
	Alkos piliakalnis

	Tylioji gamtos zona

	9.
	Kretingos dvaro parko II-asis tvenkinys 

	Tylioji viešoji zona


Paaiškinimai:
VšĮ – viešoji įstaiga; PSPC – pirminės sveikatos priežiūros centras; PSC – psichikos sveikatos centras.

VI. STEBĖSENOS PROGRAMOS VERTINIMAS IR LAUKIAMI REZULTATAI

20. Aplinkos triukšmui jautriose vietose bus atlikti akustinio triukšmo matavimo tyrimai ir įvertinta, kuriose viršnorminio triukšmo zonose būtina numatyti triukšmo mažinimo priemones.
21.  Atliktų matavimų, neatitinkančių HN reikalavimų, skaičius. 
22. Bus stebimas triukšmo lygio kitimas aplinkos triukšmui jautriose vietose – triukšmo prevencijos ir tyliosiose zonose.
23. Priimtų sprendimų skaičius.
24. Remiantis akustinio triukšmo ilgalaikiais matavimo tyrimais Kretingos rajono triukšmo prevencijos ir tyliosiose zonose bus galima numatyti priemones triukšmui mažinti ir rekomenduoti triukšmo šaltinių valdytojams, esantiems šalia triukšmo prevencijos ir tyliųjų zonų, įgyvendinti priemones, mažinančias keliamo triukšmo lygį, taip pat bus sumažintas neigiamas triukšmo poveikis sveikatai, tausojama aplinka.
25. Planuojamas kasmetinis prevencijos ir tyliųjų zonų stebėjimas, didžiausią dėmesį skiriant bendros akustinės situacijos aplink prevencines ir tyliąsias zonas pokyčiams (mažėja ar didėja triukšmas). Esant žymiems triukšmo lygio pasikeitimams, numatoma imtis triukšmo prevencinių priemonių ir/arba  atlikti tyliųjų zonų ribų patikslinimo darbus.
26. Pagal atliktą analizę nustatyta, kad didžiausią neigiamą poveikį ir grėsmę kelia tik triukšmas nuo autotransporto (pagrindinių kelių, geležinkelio) srautų. Būtina atlikti autotransporto srautų stebėjimą gatvėse ir jų atkarpose aplink prevencines ir tyliąsias zonas.
27. Tyliąją viešąją zoną – Kretingos dvaro parko II-ąjį tvenkinį supa tankus parko medžių masyvas, todėl vadovaujantis Lietuvos automobilių kelių direkcijos prie Susisiekimo ministerijos generalinio direktoriaus 2010 m. balandžio 1 d. įsakymu Nr. V-88 „Dėl dokumento „Aplinkosauginių priemonių projektavimo, įdiegimo ir priežiūros rekomendacijos. Kelių eismo triukšmo mažinimas APR-T 10“ patvirtinimo“ „X SKIRSNIS. ŽELDINIAI“, pagal kurį triukšmo lygis gali sumažėti 4–8 dBA, jei apsauginių želdinių juostos plotis   10 m, todėl, teoriškai šioje zonoje triukšmo lygis neturėtų viršyti leistinų nustatytų ribinių verčių.
[bookmark: _GoBack]28. Tylioji viešoji zona – Alko piliakalnio teritorija, kuri apaugusi miško masyvu, todėl, teoriškai šioje zonoje triukšmo lygis neturėtų viršyti leistinų nustatytų ribinių verčių.

VII. NUMATOMA STEBĖSENOS PROGRAMOS SĄMATA

29. Numatoma Stebėsenos programos sąmata 2015 m. buvo derinama su triukšmo lygio matavimus atliekančiu Nacionalinės visuomenės sveikatos priežiūros laboratorijos Klaipėdos skyriumi (pridedama). Numatomos lėšos akustiniam triukšmui numatytose vietose  išmatuoti - 449,88  eurų.
30. 2016 m. akustiniam triukšmui numatytose vietose išmatuoti numatoma iki  500 eurų.
31. 2017 m. akustiniam triukšmui numatytose vietose išmatuoti numatoma iki 550 eurų.

VIII. GALIMI FINANSAVIMO ŠALTINIAI

32.  Stebėsenos programos galimi finansavimo šaltiniai:
32.1.  visuomenės sveikatos rėmimo specialiosios programos lėšos;
32.2.  Savivaldybės biudžeto tikslinės lėšos;
32.3.  kitos teisėtai gautos lėšos.

IX.   STEBĖSENOS PROGRAMOS ĮGYVENDINIMO RIZIKA

33. Negavus lėšų Stebėsenos programai vykdyti:
33.1. nebus vykdoma triukšmo Stebėsenos programa;
33.2. nebus galima planuoti priemonių triukšmui mažinti numatytose akustiniam aplinkos triukšmui jautriose vietose.

X. STEBĖSENOS PROGRAMOS VYKDYMAS IR KONTROLĖ

34. Stebėsenos programą vykdo Kretingos rajono savivaldybės administracijos Civilinės saugos ir viešosios tvarkos skyrius.
35. Stebėsenos programos lėšų panaudojimo kontrolę vykdo Kretingos rajono savivaldybės administracijos Centralizuotas vidaus audito skyrius. 
                     
____________________



